Publicația Visual Capitalist a realizat o hartă a celor mai valoroase corporații din 11 economii majore ale UE, pe baza capitalizărilor lor de piață la data de 15 aprilie 2024. Gigantul farmaceutic Novo Nordisk, care a pus prima oară pe piață controversatul medicament pentru diabet și dietă Ozempic, se află detașat în fruntea clasamentului, urmat de lanțul de magazine de lux LVMH și producătorul de superconductor ASML. România se află în clasament după listarea la BVB a Hidroelectrica.
Novo Nordisk este în prezent evaluată la peste 550 de miliarde de dolari, ceea ce o face cea mai valoroasă companie din Europa, cu o marjă considerabilă. Gigantul farmaceutic este specializat în medicamente pentru diabet și pentru slăbire. Cererea pentru două dintre acestea, Ozempic și Wegovy, a crescut pe fondul calităților dovedite îndeosebi în curele de slăbire, provocând chiar penurii la nivel național în Statele Unite, relatează Visual Capitalist.
Supergigantul de lux LVMH – care deține branduri precum Tiffany, Christian Dior și TAG Heuer – este a doua cea mai mare companie din Europa după capitalizarea de piață, evaluată la 420 de miliarde de dolari.
Completând topul primelor trei companii, compania olandeză ASML, care produce echipamente esențiale pentru producătorii de cipuri, fiind considerată un jucător important în industria semiconductorilor, este evaluată la 380 de miliarde de dolari.
Privind regiunea, există o discrepanță vastă între statele membre ale UE și cele mai valoroase companii ale lor. De exemplu, așa cum am menționat anterior, Novo Nordisk din Danemarca și LVMH din Franța sunt evaluate între 400-550 de miliarde de dolari fiecare. Între timp, unele țări nu au nici măcar o companie listată public care să fie evaluată la peste 1 miliard de dolari, arată sursa citată.
De fapt, doar 12 țări din UE (mai puțin de jumătate din uniune) adăpostesc cele mai valoroase 100 de companii din bloc. Încă patru țări sunt reprezentate dacă ne uităm la lista celor mai valoroase 200 de companii.
România apare în clasamentul Visual Capitalist pe locul 15 al clasamentului, cu Hidroelectrica, compania cu capital de stat care a avut oferta publică inițială la Bursa de Valori București (BVB) anul trecut.
Principalul furnizor de servicii tehnologice necesare în Sistemul Energetic Național din România a devenit anul trecut cea mai ridicată ofertă publică inițială de pe piața de capital din Europa şi a treia cea mai mare din lume, însumând aproximativ 2 miliarde de euro, cu o capitalizare pe piața locală care a sărit de 40 de miliarde de euro.